PRIMĂRIA MUNICIPIULUI SATU MARE

BIROUL CONSULTANŢĂ TEHNICĂ ŞI SUPERVIZARE LUCRĂRI

DIRECŢIA ECONOMICĂ

Nr. 36346/28.06.2022

# **RAPORT DE SPECIALITATE**

la proiectul de hotărâre privind aprobarea studiului de fezabilitate și a indicatorilor tehnico-economici la obiectivul de investiție:

**„MUZEUL INDUSTRIALIZĂRII FORȚATE ȘI AL DEZRĂDĂCINĂRII – SATU MARE”**

Obiectivul general al investiției este: MUZEUL INDUSTRIALIZĂRII FORȚATE ȘI AL DEZRĂDĂCINĂRII – SATU MARE.

Obiective specifice corespunzătoare priorității de investiții sunt:

Scopul proiectului este să colecteze, să digitalizeze și să arate generației tinere și turiștilor din Occident procesul de industrializare forțată, prin construirea unui muzeu reprezentativ, în care elemente autentice din acea perioadă și tehnologii digitale de astăzi oferă vizitatorilor o experiență unică și memorabilă.

Prin aceasta investiție se propune construirea unui centru muzeal care va avea următoarele componente:

**1. Expoziție permanentă despre industrializare**: un spațiu generos având decor și elemente autentice din acea perioadă, în care vizitatorii vor putea parcurge etapele și principalele subiecte ale perioadei comuniste, vizualizate printr-o combinație unică între echipamentele vechi și tehnica digitală. Expoziția permanentă va conține și o parte generală despre comunism, Revoluție și anii ‘90, pentru a crea un context mai larg pentru turiștii și vizitatorii din afara țării.

**2. Spațiu multifuncțional pentru expoziții tematice**: un spațiu multifuncțional care va permite organizarea expozițiilor tematice și a altor tipuri de evenimente în incintă: bienală arhitecturală, conferințe și workshopuri tematice. Expozițiile tematice vor cuprinde teme specifice din perioada comunistă și post-decembristă.

**3. Spații destinate comunității**, cu scopul de a reda acest spațiu cetățenilor, în special tinerilor. În aceste spații, se vor organiza, prin implicarea comunității locale, activități educative, culturale și tematice în diverse domenii: artă, muzică, literatură și alte subiecte specifice.

Prin acest proiect, unic pe plan regional, se va realiza un spațiu multifuncțional care prin tematică și servicii expoziționale unice, va include municipiul Satu Mare în lanțul muzeelor tematice, iar comunitatea locală va beneficia de un spațiu comunitar inspirațional, prin cunoașterea trecutului și folosirea acestui spațiu în viața cotidiană sătmăreană.

Din punct de vedere constructiv se va crea un spațiu muzeal, alcătuit dintr-o incintă delimitată cu două ziduri spre vest - bdul. Transilvania și spre est - str. Fântânii care delimitează terasa acoperită asigurând atât accesul la corpul muzeului de la nivelul solului spre Parter, cât și accesul direct de la cota digului la Etajul 1.

Corpul MUZEULUI are regimul de înălțime P+2E+M și are dimensiunile în plan de 9,9 x 43,3 m. Incinta mai dispune de un accent pe verticală, un turn circular cu raza de 2,1 m cu o înălțime de 36 m și un spațiu tehnic cu regim parter având dimensiunile în plan de 5,5 x 108 m.

Suprafața construită - desfășurată propusă este de aproximativ 565,87 mp.

Muzeul cuprinde diferitele zone funcționale necesare investiției:

* corpul MUZEULUI INDUSTRIALIZARII FORTATE Sc=464,22 mp
* corpul CENTRALA TERMICA Sc=62,00 mp
* corp POST TRAFO existent/menținut Sc=25,72 mp
* corp TURN Sc=14 mp
* corp COPERTINA TERASA Sc=1020,76 mp

Înălțimea muzeului la cornișă va fi de +7,20 m, înălțimea maxima de +20,10 m, iar turnul va avea înălțimea de +36 m.

Accesele și zone funcționale din muzeu pot funcționa și se pot realiza atât separat cât și la comun. Spatiile tehnice au de asemenea accese separate și directe din exterior.

Structura de rezistență este din beton armat, cu fundații, diafragme, grinzi și dale și acoperiș înclinat din beton.

Betonul aparent este propus atât ca finisaj interior cât și exterior.

Muzeul va fi racordat și va beneficia de utilitățile existente în zonă (alimentare cu energie electrică, alimentare cu apă și canalizare).

Documentația în faza SF cu nr. 220/2022, pentru obiectivul menționat, a fost elaborată de către SC FILIP S CONCEPT SRL.

Conform devizului general întocmit de către proiectat valoarea totală a obiectivului de investiții este de:

Valoarea totală a investiției: **31.955.543,12 lei** (fără TVA)

din care

Construcții-Montaj: **20.656.092,19 lei** (fără TVA)

Durata de realizare a investiției este de 30 de luni:

* 6 luni pentru realizarea și aprobarea proiectului;
* 24 de luni faza de execuție.

Supunem spre aprobare proiectul de hotărâre privind aprobarea studiului de fezabilitate şi a indicatorilor tehnico-economici la obiectivul de investiții: **„MUZEUL INDUSTRIALIZĂRII FORȚATE ȘI AL DEZRĂDĂCINĂRII – SATU MARE”**

Şef Birou CTSL, Director executiv,

ing. Criste Florin Călin ec. Ursu Lucica

**Anexe:**

- referat nr. 35910/27.06.2022 privind înaintarea spre analiză și avizare comisiei tehnico-economice a studiului de fezabilitate și a indicatorilor tehnico-economici la obiectivul de investiții: „MUZEUL INDUSTRIALIZĂRII FORȚATE ȘI AL DEZRĂDĂCINĂRII – SATU MARE”;

- proces-verbal al comisiei tehnico-economice nr. 36344/28.06.2022

- SF- proiect nr. 220/2022.